Lig Wankelend – Lees en fliek saam met my
Kleinmond Leeskring se eerste byeenkoms vir die jaar het op 'n hoë noot afgeskop. Skrywer Gerard Scholtz het ons kom toespreek oor sy roman, Lig Wankelend. Dit handel oor die wese van die liefde en lewe van Ute Reuter.
Die verhaalgegewe is betreklik traumaties: Utte Reuter is 'n Duitse vrou wat ná haar belewenisse gedurende die Tweede Wêreldoorlog, onder meer as verpleegster, besluit om die post-oorlogse reddeloosheid van Duitsland te verlaat en na Suid-Afrika te verhuis. Hier trou sy met die Afrikaner Christiaan Hofmeyr, maar vind nooit 'n tuiste of aanvaarding nie. Buitestander op die marges van Afrikaner- en Duitse identiteit, eindig sy in 'n tehuis vir Alzheimer-pasiënte, van waar sy as ek-verteller traumatiese fragmente uit haar lewe, maar ook die oorweldigende verlies van 'n groot liefde verhaal. Die twee deurlopende temas is onthuising, en die verskrikking van oorlog – Tussen lande, maar ook tussen mense, tussen gesinne.
Ware verhale het nou maar eenmaal die manier om mense te bekoor, veral as die waarheid vreemder is as fiksie. Scholtz se agtergrond as dramadosent het die aanbieding van die agtergrond van hierdie ware verhaal 'n absolute belewenis gemaak.
Volgende op die lys vir die Leeskring, is 'n uitstappie na Wellington, vir 'n besoek aan die Breytenbach Sentrum.